text: Liberal spiller på ny S-borgmester
  11 november 2013 kl. 17.29
  De nemmeste penge, jeg nogensinde har tjent. Sådan skriver Kent Hedemann Kristensen, Fredericia, på Facebook. Den tidligere kandidat for Liberal Alliance har spillet på, at Jacob Bjerregaard (s) bliver ny borgmester.
  TV SYD har forsøgt at få en kommentar fra Kent Hedemann Kristensen, som i september trak sig som kandidat for Liberal Alliance til byrådet i Fredericia.
  I sin kommentar på Facebook beroliger han sine partifæller om, at det er "ren business".
  Kent Hedemann Kristensen har satset 1300 kr. på, at socialdemokraten Jacob Bjerregaard bliver ny borgmester i Fredericia. Han har spillet til ods 1,8, så han vil få 2340 kr. tilbage, hvis kommunalvalget får det udfald.
  
  